google/wiki40b huggingface dataset:
Håvard Rem

Bakgrunn

Rem bodde sine første to år på Notodden hvor faren var forstander i den lokale pinsemenigheten. Familien flyttet så for å være i menighetene i Flekkefjord og Larvik, før Rem som tiåring i 1969 kom med familien til Eydehavn utenfor Arendal, hvor faren Tore Helge Rem var pastor i tre år før han døde. Moren Åse Løyning Rem tok seg av sine fem barn, og bodde på Eydehavn til hun døde i 2011. Rem begynte på Arendal Gymnas i 1975, og hadde jobb på siden i Agderpostens sportsavdeling som korrekturleser.
Han sluttet på gymnaset på 18-årsdagen i 1977, og ble hjemme på Eydehavn i to måneder for å ferdigstille et diktmanus som senere ble hans litterære debut. 3. april, dagen etter at han postet manuset til Cappelen, reiste han mot Middelhavet, og bosatte seg i Frankrike. Han reiste til Oslo da boken skulle utgis i oktober. Han meldte seg ut av Pinsemenigheten som 19-åring, og flyttet til flere steder, Vestre Sandøya utenfor Tvedestrand (1978-1979), var gårdsgutt i Nordfjord (1979-1980), men vendte tilbake til Sørlandet i 1988 etter å ha bodd i Frankrike, Italia og Oslo. Han giftet seg og fikk to barn, og i 1996 flyttet de først til Oslo, så til Notodden, hvor han levde sine første år. Rem har hatt et nært forhold til pinsemenigheten på Eydehavn, og holdt en konsert der i 2011 sammen med sin sønn Simen. Sammen utgav de som duoen Rem & Rem CD-albumet Hustavler (Grappa) i mai 2015.

Utgivelser

Rem debuterte med Kall på heltene i 1977. Hans Utvalgte dikt er kommet i bokform på norsk (1996), arabisk (2000), russisk (2002), italiensk (2011) og japansk (2015). Rems dikt sangtekster og gjendiktninger er tonesatt og tatt i bruk av artister og band som Gulli Briem (Mezzoforte), Gisle Kverndokk, a-ha, Morten Harket, Kaizers Orchestra, Vamp, Jørn Hoel, Silje Nergaard, Morten Abel, Ørkenkjøtt, Åge Aleksandersen, Kari Bremnes, Sidsel Endresen og Kirsten Bråten Berg.
Rem har skrevet biografiske bøker om Bob Dylan, Erik Mykland, Aril Edvardsen, Tor Erling Staff og Bjarte Baasland. Han har utgitt en rekke bøker fra sine reiser i Europa, Afrika, Asia og Midtøsten. Rem skrev i 2015 en biografi om Leonard Cohen.
Rem har arbeidet som litteraturkritiker i Aftenposten, fra midten av 1980-tallet til tidlig 1990-tall, og i Dagbladet, fra sent 1990-tall til tidlig 2000-tall, og som skribent i Dag og Tid fra 2015.
Rem har gjendiktet tekster av Bob Dylan, Walt Whitman, Derek Walcott, Khalil Gibran og Leonard Cohen. Hans gjendiktninger av William Shakespeare er tatt i bruk av Nationaltheatret, Den Nationale Scene og Rogaland Teater.
I arbeidet med oversettelsen Bibel 2011 deltok han sammen med flere andre forfattere som stilist og språklig konsulent. Arbeidet tok 10 år, og den nye utgaven ble utgitt i 2011. Rem ble i 2013 engasjert som medoversetter av De gammeltestamentlige apokryfer og Koranen, men trakk seg fra begge prosjektene for å få mer tid til egen virksomhet.
Høybråten damekor

Høybråten damekor er et damekor, stiftet i 1945 på Høybråten i Oslo.
Skrivepensel

Skrivepensel (kinesisk: 毛笔; pinyin: máobǐ, jap. 筆, fude, koreansk 붓, but) er det viktigste hjelpemiddel i kinesisk kalligrafi og malerkunst. Sammen med papir, tusjstang og rivstein regnes den som en av studerkammerets fire skatter.

Historie

Den eldste kjente intakte kalligrafipensel ble funnet i 1954, i gravkammeret til en borger i staten Chu i de stridende staters tid (475-221 f.Kr.), i det arkeologiske utgravningsfeltet Zuo Gong Shan 15 nær Changsha (長沙). Denne tidlige versjon av skrivepenselen hadde et grep av tre med en bambustube som holdt på penselhårene. 
Kinesisk legende vil (med urette) at det var general Meng Tian fra Qin-dynastiet som oppfant skrivepenselen. Men penselen var med sikkerhet eldre (også eldre enn det ovennevnte arkeologiske funnet), for spor av bruk av slike pensler er blitt funnet på jade fra Shang-tiden, og det er også de forskere som mener å se dem som mønster for orakelbeininskripsjonene.

Beskrivelse

Den kinesiske skrivepenselen er vesentlig mer elastisk enn de vestlige malerpensler. Den har en elastisk kjerne, de fineste av hår fra sibirflodilder (utbredt også i Kina), omsluttet av lengre hår fra geit eller hare. Slik smalner den til en hårfin spiss som finner sin form raskt igjen etter at penselen løftes fra papiret. 
Også holdningen er annerledes enn ved vestlig malerkunst. Man holder grepet (som oftest er av bambus) loddrett over papiret eller lerretet, som alltid ligger flatt på bordet. Man beveger verken fingre eller håndledd; slik avgjøres strøkene av hvordan man styrer skulderledd og albue. Tusjlinjene moduleres ved at man trykker ned eller hever penselen.
Brothomstates

Brothomstates er artistnavnet til musikeren Lassi Nikko fra Finland. Hans musikk kan beskrives som IDM eller downtempo ambient. Han er kjent for sine komplekse og abstrakte melodier og spesielle trommeprogrammering.
Han fikk ekstra oppmerksomhet for sin musikk når hans låt Adozenaday ble brukt i en Sprite-reklame på TV.
Nikko brukte hele to år på sin demo, som han sendte til Warp Records. Demoen imponerte nok til at albumet Claro ble utgitt i 2001.
Han har også diverse utgivelser på andre selskaper. Hans remixer av andre artister er bl.a utgitt på Merck Records.
Melingfeltet

Melingfeltet ligger i Forsand kommune. Feltet er ikke så stort men det er over 20 hus der. De eldste er fra før 1940, de yngste er fra 2013.
Rydsgård

Historie

Rydsgårds stasjonsamfunn oppstod ved etableringen av Malmö-Ystads järnväg i 1874. En stasjon ble anlagt ved broen over Skivarpsån på grensen mellom Villie og Örsjö sogn. Stedet fikk sitt navn etter Rydsgårds gods som lå fem kilometer lenger nord. I 1895 ble også Trelleborg-Rydsgårds järnväg (TRJ) etablert. Persontrafikken på TRJ ble nedlagt i 1956, men godstrafikken på strekningen Rydsgård-Skivarp fortsatte fram til 1970. Rydsgård lå opprinnelig delvis i Villie landskommun, Ljunits härad og delvis i Örsjö landskommun, Vemmenhögs härad. Begge disse kommunene ble i 1952 innlemmet i Rydsgårds landskommun. Nå inngår Rydsgård i Skurup kommune.
Giuseppe Chiara

Giuseppe Chiara (født i 1602 i Palermo, død 24. august 1685 i Edo i Japan) var en katolsk prest og misjonær tilhørende jesuittordenen, som virket i Japan. Etter Shimabaraopprøret ble han infiltrert som misjonær til Japan ved det at han steg han i land på øya Ohima i mai 1643. Han ble senere arrestert i Chikuzen-provinsen.
Han gav etter på grunn av hard tortur og forlot den katolske tro, og levde så videre i Japan under det japanske navn Okamoto Sanememon. Han var den historiske modell for hovedpersonen Sebastião Rodrigues i romanen Taus himmel av Shūsaku Endō.

Biografi

Han ble infiltrert til Japan via Manila på de filippinske øyer, sammen med tre andre europeiske prester og en japansk legbror. Han ble arrestert etter kort tid, i mai 1646, og ført til Nagasaki. I juli samme år ble han avhørt av den frafalne prest Cristóvão Ferreira (Sawano Chuan), og ble bragt til Edo og holdt i varetekt der i Kirishitan Yashiki, et misjonærfengsel. Forhørene ble foretatt av flere, på forskjellige steder, og shogunen personlig, Tokugawa Iemitsu, var personlig involvert og traff pater Chiara.
Etter disse avhørene og en ubeskrivelig tortur avsverget han sin kristne tro. Shogunatet var overbevist om at den katolske misjon i virkeligheten var et forstadium til et europeisk forsøk på maktovertagelse, og at den kristne tro var bedragersk og i seg selv en trussel mot folket, og gjorde sitt ytterste for å utslette den katolske misjons frukter.
Senere i 1646 ble han overført til Yamashiki i Koishikawa (i dag Bunkyo i Hokkaido), og ble holdt de sammen med andre som hadde forsøkt å komme seg ubemerket inn i Japan. Her tok han seg japansk navn - Okamoto Sanememon - etter en henrettet forbryter, og ble gift med enken. Shogunatet gav familien økonomisk utkomme men forbød han å forlate Yamayashiki.
Etter dette var han hyppig informant for shogunatet om misjonene og arbeidet for dets omskoleringstjeneste.
Han forfattet verket Himmelske Daigo med en beskrivelse av katolsk kristen lære.

Død, kremasjon, minnestøtte

Etter 40 års slikt virke i Tokugawashogunatets tjeneste døde han den 24. august 1685. Hans levninger ble kremert, dette i seg selv en handling i strid med datidens katolske lære og ordning. En gravstein ble reist over ham i Koishikawa.
I 1886 ble gravsteinen flyttet til Shikigaya der det da ble anlagt en tempelgravplass. Senere er gravsteinen forsvunnet - det sies at den ble tatt vekk av hans slektninger.
I 1943 ble en minnestein som vel var hans gjenfunnet på Shogushigaya-gravfeltet og brakt til den katolske salesianerordenens akademi i Nerima i Tokyo, og deretter ble en ny minnestøtte oppsatt hos salesianerne ved deres akademi i Chofu.
Denne gravstøtten ble den 29. januar 2016 erklært for kulturarvvernet av byen Chofu. Dette var første kulturminnesmerke med en kristen tilknyting i byen. Det er også etablert andre minnesmerker til hans ihukommelse.
Rutilgruva

Rutilgruva (1901–1957) er den største gruva i Kragerø-området. Fra denne gruva ble det utvunnet rutil. I begynnelsen av driften var rutilgruva på Sjåen verdens største. Hvert år ble det tatt ut 1 000 tonn rutilmalm som ble sendt til vaskeriet ved Tvedestrand. Steinen som ble utvunnet, ble sendt ned til båtene ved vannet ved hjelp av taubane. Det var båtene Hermanda,  Tyssfjord, Pilen og Finch. Den sistnevnte var av jern og var bygd i Nederland, båten var på ca. 180-200 tonn. 
Man finner fortsatt rester av gruvedriften i form av skinner, diverse metallgjenstander og kabler fra taubanen som gikk ned til Matholmen. I tillegg ser man også store mengder stein eller slagg, liggende i åssiden.
Rutilgruva er en åpen gruve, derfor trenger man ikke lykt hvis man går inni den. Gruva har gjerder rundt og er 36 meter fra bakkenivå til bunn. Det ligger flere mindre gruver rundt hovedgruva.
Masafumi Mizuki

Karriere

Masafumi Mizuki startet sin profesjonelle karriere i Kashima Antlers i 1993. Han har også spilt for Avispa Fukuoka og Honda Lock.
Øst-Telemark Skikrets

Øst-Telemark Skikrets er en tidligere krets i Norges Skiforbund.
Telemark Skikrets ble delt i Øst-Telemark Skikrets, Vest-Telemark Skikrins og Grenland Skikrets i 1918.
De tre kretsene ble slått sammen til Telemark Skikrets igjen i 1986.
Panacea (sommerfugl)

Utseende

Forholdsvis store, mørke sommerfugler. Forvingens grunnfarge er svart eller svartbrun, med metallisk fargede flekker og bånd og en gjennomgående, metallisk glans. Bakvingens underside er brunrød.

Levevis

Biblidinae er tropiske skogsinsekter.

Utbredelse

Slekten er utbredt i Sør- og Mellom-Amerika, fra Panama til Brasil.
Callophilharmostes

Utseende

En middelsstor (gjerne ca. 6 millimeter), nokså bred, hvelvet, blank, brun bille. Den kan rulle seg sammen til en kule, der de brede leggene på mellom- og bakbeina dekker undersiden. Oversiden av pronotum er noe knudrete, med knøler men uten hår. Dekkvingene har en lang, skarp, bakovverettet tann på hver side. Leggene på forbeina er krumme, beina er røde. Antennene er sju-leddete.

Levevis

Arten lever i regnskog. Den har blitt funnet i trekroner.

Utbredelse

Arten er utbredt i Vest- og Sentral-Afrika.
The Silent Enemy

The Silent Enemy er en spenningsfilm fra 1958 regissert av William Fairchild. Filmen er løselig basert på faktiske hendelser under andre verdenskrig, knyttet til marinedykkeren Lionel Crabb, spilt av Laurence Harvey.
Stålstikk

Stålstikk, også kalt siderografi, av gresk sideros, «jern», og grafein, «risse», eller på fransk taille dure, betegner en grafisk dyptrykksteknikk der motivet som skal trykkes, risses inn i en stålplate ved hjelp av en svært hard stikkel. Stålstikk er også betegnelse på avtrykket fra den graverte platen. Metoden oppstod like før 1820 da moderne metallurgi frambrakte passende stålplater og risseverktøy, og den ble særlig tatt i bruk for trykking av frimerker og pengesedler.
Stålstikk er i prinsippet det samme som kobberstikk, men gir enda finere linjer.

Historikk, teknikk m.m.

Stålstikket ble oppfunnet av amerikaneren Jacob Perkins (1766–1849) og første gang tatt i bruk for seddeltrykk i 1809. Teknikken ble videreutviklet for kunsttrykk etter at Perkins i flyttet til London i 1818 og i 1820 slo seg sammen med Charles Heath. Stålstikket spredte seg snart til Tyskland, Frankrike og andre land, men ble særlig populært i England. Teknikken kan ses som en videreutvikling av jernetsningen som Albrecht Dürer og andre benyttet århundrer tidligere.
Stikkelen eller radernålen som brukes, må være nesten like hard som diamant for å fungere over tid, mens platen er av mykt, dekarbonisert stål, det vil si uten karbonrester, som siden herdes i svak syre før trykkingen. Avtrykket kan også overføres til nye plater og stålvalser i spesielle pressmaskiner. Metoden gjør det mulig å lage trykk med fine, sirlige linjer og små punkter og i svært store opplag uten at trykkvaliteten forandrer seg vesentlig.
Ståltrykk er en videreutvikling av det egentlige stålstikket. Trykkplatene til penger og tildels også frimerker blir nå fremstilt maskinelt, mens en del frimerker fortsatt er fremstilt av stålstikk som blir risset for hånd.
Stålstikkere, det vil si gravører som lager stålstikk, er en fåtallig gruppe i Norge, men omfatter også frimerkekunstnere som ikke står tilbake for andre lands.
Nakoso kraftverk

Nakoso kraftverk er et varmekraftverk i Japan, og ligger i Fukushima-distriktet. Installert produksjonseffekt er 1625MW, fordelt på 1 blokk. Operatør er Joban Kyodo Power Co Ltd.
Anlegget ble utbygd omkring årene 1966–1983. Brenselkilden er kull og råolje. Teknologien er levert av Hitachi og Toshiba.
Andenes (Gloppen)

Andenes er en gård i Gloppen kommune. Navnet kommer trolig fra beliggenheten; neset ved Anda. Anda er en halvøy mellom Gloppefjorden og Nordfjorden som er et markant landemerke i området. Gården ligger på nordøstsiden av Gloppefjorden omtrent åtte kilometer fra Sandane.
Pesoner i Norge med etternavnet Andenes har gjerne sitt opphav fra denne gården. Det samme gjelder personer med etternavn av formen Andenæs. Den kjente familien til Johs. Andenæs har navn og røtter fra Andenes i Gloppen, selv om familien flyttet til Stryn på slutten av 1800-tallet.
Håndballspilleren June Andenæs er født og oppvokst på Andenes i Gloppen.
Inter-Client Communication Conventions Manual

Inter-Client Communication Conventions Manual (ICCCM), også kalt I39L, en forkortelse for I, 39 bokstaver, og L, er en standard protokoll for vindussystemet X som spesifiserer kommunikasjon mellom klienter og en X-tjener eller vindusbehandler. Protokollen ble konstruert av David S. H. Rosenthal innenfor MIT X konsortiet i 1988.
Første versjon av protokollen ble publisert i juli 1989 og versjon 2.0 ble publisert tidlig i 1994.
Electronic Entertainment Expo

Electronic Entertainment Expo (vanligvis kjent som E³ eller E3) er en viktig årlig videospillmesse i Los Angeles. Festivalen er en viktig arena for fremvising av nye spillkonsoller og spill.
Her kommer alle nyheter ut til presse og andre produsenter. Når man hører om en ny spillkonsoll eller nye spill, så har det blitt fremmvist på E3.
Den 31. juli 2006 ble det annonsert at E³ vil bli mindre enn før.
Osram

Osram GmbH

Osram GmbH ble dannet i 1919 da industriselskapene  AEG, Siemens & Halske og Deutsche Gasglühlicht slo sammen sin produksjon av glødelamper. Selskapet har siden 1978 vært et datterselskap som er heleid av i Siemens AG. Osram GmbH har hovedkontor i München og omkring 40 000 ansatte fordelt på fabrikker i tilsammen 19 land. Selskapet omsatte for 38 milliarder kroner i 2007. Den tyske selskapsbetegnelsen GmbH betyr Gesellschaft mit beschränkter Haftung, det vil si «selskap med begrenset ansvar».

Osram AS i Norge

Den norske lyspærefabrikken Osram AS startet virksomheten på Brakerøya i Drammen i 1916 under navnet AS Norsk Elektrisk Lampefabrikk (NEL). Osram-fabrikken var i mange år en hjørnesteinsbedrift i Drammen, og i 1972 var det 235 ansatte der, det største antallet gjennom tidene. Den årlige produksjonen ved anlegget i Drammen var på det meste 35,6 millioner lyspærer. Osram AS har siden 1991 vært et underselskap av det tyske Osram GmbH. Det ble lagd lyspærer i Drammen fram til 31. mai 2006. Etter det ble maskinene sendt til fabrikken i Slovakia og Osram i Norge fortsatte bare med pakking av varer til det nordiske markedet. Anlegget i Drammen ble lagt ned i 2008, men salg og administrasjon fortsetter ved aksjeselskapets hovedkontor på Vækerø utenfor Oslo.
Manama

Manama (arabisk: المنامة Al-Manāmah) er hovedstaden i den arabiske øystaten Bahrain. Byen ligger nordøst på øya Bahrain. Byen er den største byen i landet med et innbyggertall på omtrent 150 000, noe som utgjør omtrent en tredjedel av landets befolkning. 
De eldste historiske tekster som byen er beskrevet i er fra 1345. Byen ble tatt av portugisere i 1521 og av persere i 1602. Etter dette har byen vært under kontroll av Al-Khalifa-dynastiet siden 1783. I 1971 ble byen hovedstad i den uavhengige staten Bahrain.
Landets høyeste bygninger, Bahrain World Trade Center, ligger i byen.
Journans

Befolkningsutvikling

Antall innbyggere i kommunen Journans
Referanse: INSEE
Jalayiridene

Jalayiridene var et mongolsk dynasti som hersket over Irak og vestre Persia  etter oppstykkingen av det mongolske khanatet i Persia (eller ilkhanatet) i 1330-årene.

Jalayiridesultanatets historie

Jalayiridesultanatet bestod i om lag femti år.
Jalayiridene kom til makt i 1335 i Irak under Hasan Buzurg (1336–1356), som valgte Bagdad til sin residensby.
Under Uwais (1356–1374) lyktes de å underkaste seg det nordvestlige Iran rundt Täbriz (1358), og dessuten Aserbajdsjan (1360). Uwais var også en kunstens venn. Hans forsøk på å gjenforene Iran strandet på grunn av motstanden fra muzaffaridene i det sørlige Iran og kartidene i Khorasan.
Under Ahmad (1382–1410) kom det til strid mot Timur Lenk, som erobret Bagdad i 1393 og underkastet seg Irak. Ahmad kunne i 1395, med de egyptiske mamelukkenes støtte, igjen kunne rykke inn i Bagdad. Men i 1401 ble byen atter erobret av Timur Lenk, og denne gangen grundigere ødelagt Riktignok lyktes det jalayiridene å vende tilbake til Bagdad etter Timur Lenks død. Men det var også andre problemer: «Svartfårtyrkerne» (Qara Qoyunlu-turkmenerne) var opprørske. Til en viss grad kunne Jalayiridesultanatet gjenopprettes, men bare i sør, i landet rundt Basra. Jalayiridene ble til slutt eliminert av Qara Qoyunluene i 1432.
Termoemcali kraftverk

Termoemcali kraftverk er et kombinert oljekraftverk og gasskraftverk i region Valle de Cauca i Colombia. Det har en installert produksjonskapasitet på 245 MW fordelt på 1+1 kokere / turbiner. Anlegget ble utbygd i 1999. Brenselstypen er naturgass og olje. Det er landets femte største fossile kraftverk.
Radiosender

Radiosender, også kjent under begrepet transmitter (gjennom-sender, formidler)  er en elektronisk innretning som sender (simpleks) og eventuelt også mottar (dupleks) elektromagnetisk signal som formidler innhold i form av radio, television, eller telekommunikasjon. 
Eksempler på radiosendere er WLAN-sender (og -mottaker) i bærbar PC, mobil basestasjon, senderen i en mobiltelefon, eller store installasjoner som radisenderne på Tryvann i Oslo.
De første radiosenderne var gnistsendere,oppfunnet og patentert av Nikola Tesla. Gnistsenderne kunne bare brukes for telegrafi, og de beslagla så stort frekvensområde at de ble forbudt. De ble efterfulgt av rørsendere som kan moduleres med lyd og andre signaler. Rørsendere og transistor består av en oscillator som er en forsterker med positiv tilbakekobling slik at den oscillerer, og et frekvensbestemmende ledd som kan være et krystall. Oscillatoren blir gjerne efterfulgt av ett eller flere forsterkertrinn. Det siste trinnet kobles til antennen. Amplitudemodulering kan skje i det siste trinnet. Frekvensmodulering kan skje i oscillatoren.
Pasteur (Paris Metro)

Pasteur er en stasjon på metroen i Paris.
Stasjonen betjener linje 6 og linje 12.
Tim Bevan

Tidlig liv

Bevan ble født i Queenstown.

Utdanning

Bevan tok sin utdanning ved Sidcot School, en friskole i Mendip Hills nær landsbyen Winscombe i North Somerset i det sørlige England.

Liv og karriere

Bevan grunnla Working Title Films i London sammen med Sarah Radclyffe og Graham Bradstreet på 1980-tallet. (Eric Fellner jobber nå med Bevan i Working Title Films). Blant Bevans over 40 filmer som produsent finner man Moonlight and Valentino, Fargo, O Brother, Where Art Thou?, The Guru, Captain Corelli's Mandolin, Love Actually, Notting Hill, Elizabeth, Bridget Jones's Diary, Om forlatelse, og Frost/Nixon. Per dags dato har filmene han har produsert tjent inn nesten fire milliarder dollar på verdensbasis uten å ha justert for inflasjon.
Working Title Films skrev under på en avtale med Universal Studios i 1999 for 600 millioner dollar, som ga Bevan og Fellner retten til å ta på seg prosjekter med et budsjett på opp til 35 millioner dollar uten å måtte høre med sine regnskapsførere.
Bevan var medprodusent på musikalen Billy Elliot.

Privatliv

Bevan er skilt fra den engelske skuespillerinnen Joely Richardson. De to har en datter, Daisy, født i 1992. Han er nå gift med Amy Gadney, og de to har en datter født i 2001, Nell, og en sønn født i 2003, Jago.
Multimeter

Innganger

Multimeteret har vanligvis en inngang med høy impedans for bl.a. måling av spenning. I tillegg har de en, eller ofte to strøminnganger, én for store strømmer (10-20 A) og en annen for moderate strømmer (µA, mA). Disse har hver sin interne smeltesikring. 
Noen multimetere har en integrert strømtang i stedet for konvensjonelle strøminnganger. Dette gjør at man kan måle strøm uten å koble multimeteret i serie med kretsen som skal måles. Vekselstrøm måles da typisk ved hjelp av viklinger i tangen som fungerer som sekundærviklingen i en transformator, mens strømtenger som kan måle likestrøm gjerne bruker en halleffektsensor.

Måleområder

Mange multimetre har automatisk tilpasning av måleområdet. Slike multimetre har bare én V-stilling, for eksempel, og stiller seg automatisk inn mellom 0,2 V og 200 V fullskala. Men en trykknapp (kalt range) kan det settes et fritt valgt fast måleområde. Dette gjelder også for de andre funksjonene (strøm, motstand, induktans) der det passer.
Vekselspenninger og -strømmer angis som effektivverdi (RMS-verdi). For billigere instrumenter er denne avledet av den likerettede gjennomsnittsverdien, for bedre instrumenter er den angitte verdien en ekte RMS-måling. Sistnevnte instrumenter bærer påskriften «True RMS». Se voltmeter for utdypning.

Visning

Analoge multimetre viser vanligvis signalet med en nåleviser som gir et utslag som tilsvarer måleverdien, og som kan avleses mot en skala bak viseren. I det 21. århundre har digitale multimetre i stor grad tatt over de fleste markeder. Analoge multimetre produsert etter år 2000 fyller stort sett bare det aller laveste pris- og kvalitetssegmentet, skjønt enkelte elektrikere av eldre årgang fortsatt sverger til analoge multimetre av god kvalitet.
Når det gjelder digitale multimetre gir antall sifre på skjermen en indikasjon på instrumentets presisjon. I spesifikasjoner brukes ofte halve siffer i tellingen av sifre. (4 1/2 siffer display, eksempelvis). Det halve sifferet kommer av at det venstre sifferet ikke går opp til 9 (som ved 9,9999), men kun til 2, 3 eller 4. Moderne multimetre tilbyr ofte en simulert analogviser i form av et liggende søylediagram. Dette er praktisk for å illustrere et målesignal som endrer seg med tiden, hvor visning med tall enten blir for tregt til å være praktisk, eller så hurtig at verdien blir uleselig.
Wellenstein

Wellenstein er et tettsted og en tidligere kommune i Luxembourg. Kommunen, som hadde et areal på 7,42 km², ligger i kantonen Remich i distriktet Grevenmacher. I 2005 hadde kommunen 1 297 innbyggere.
Den 24. mai 2011 ble kommunene Burmerange, Wellenstein og Schengen slått sammen. Den nye kommunen fikk navnet Schengen.
Trondheim Filmklubb

Trondheim Filmklubb er en uavhengig, ikke-politisk og ikke-kommersiell organisasjon. Formålet til filmklubben er å vise god film og å spre kunnskap om film som kunst og populærkultur.

Historie

Trondheim Filmklubb ble grunnlagt høsten 1960 av en gjeng arkitektstudenter ved Studentersamfundet i Trondhjem.
Trondheim Filmklubb er en av Norges eldste eksisterende filmklubb, og er medlem av Norsk filmklubbforbund (NKF).